**61744/AOATO/2020**

**T Á J É K O Z T A T Ó**

**a 2020/2021. tanév VI. évfolyamos**

**gyakorlati és szigorlati rendjéről**

Kedves V. éves Hallgató!

Tájékoztatom, hogy **a VI. évfolyam 2020. július 13-án kezdődik.**

Az alábbiakban tájékoztatom a szigorló év rendjéről.

**Turnusjelentkezés:**

VI. évben a hallgatók 8 turnusban (I-VIII), azon belül pedig 2 (A és B) csoportban tölthetik gyakorlatukat. A csoportok „a kisebb” diszciplínák (érsebészet, infektológia) beosztását teszik lehetővé. A turnusokat, valamint a turnusokon belül a tárgyak sorrendjét az *1. sz. melléklet* tartalmazza.

**Jelentkezni mind turnusba, mind turnuson belüli csoportba is kell**. **Egy csoportba (pl. I/A) 24 hallgatónál több nem kerülhet beosztásra**.

A jelentkezés **2020. június 02-án 9.00 órától** **június 10-én 12.00 óráig** a Neptun rendszer kérvénykezelő modulján keresztül történik az *Ügyintézés / Kérvények* menüpontnál a „VI. év jelentkezési kérdőív 2020\_21” lehetőségre kattintva. Felhívom figyelmét, hogy preferencia sorrend szerint az összes alternatívát ki kell tölteni, de két különböző alternatívánál egyező turnusok is megadhatók!

A beküldött adatokat a korábbi gyakorlat szerint a Hallgatói Önkormányzat kezeli, akik a beosztásnál a Neptun rendszerben szereplő összes eddigi aktív, lezárt szemeszter görgetett súlyozott átlaga szerinti rangsort fogják figyelembe venni. Azok a hallgatók, akik előreláthatólag külföldön végzik majd gyakorlataikat és csak bizonyos turnusok felelnek meg számukra, a megfelelő igazolást csatolva (fogadónyilatkozat/learning agreement, melyen a gyakorlat dátuma szerepel) előnyben részesülnek a beosztás elkészítése során. Az igazolásokat mindenképp szükséges a kérvényhez feltölteni, e nélkül nem tudják az előnyt biztosítani. A turnusbeosztással kapcsolatos további kérdéssel a hok.*oktatas@semmelweis-univ.hu* e-mail címen, az ÁOK HÖK kapcsolattartókhoz, Elblinger Zsuzsannához és Stauder Dórához fordulhatnak.

A Hallgatói Önkormányzat a végleges beosztást 2020. június 24-ig juttatja el a Dékáni Hivatalba, mely ezt követően a Neptunon kerül majd kiküldésre**.**

**Bejelentkezés, tárgyfelvétel:**

A tanulmányok folytatásának bejelentésére és a tárgyfelvételre **2020. július 03-tól július 09**-**ig** van lehetőség a Neptun rendszerben. Ekkor a turnusbeosztás szerinti I. és II. félévi tárgyakat is fel kell venni. A II. félévi tárgyak módosítására még lesz lehetőség a tavaszi félév kezdete előtt, amikor is az I. félévi gyakorlatot követően le nem tett vizsgákat CV kurzusként még fel tudják venni.

Amennyiben a szigorló év alatt is szeretne **választható tárgy**ra jelentkezni, ezt az alsóbb évfolyamok tárgyfelvételi időszakában fogja tudni megtenni.

Felhívom figyelmét, hogy a VI. évfolyamon is része a **Testnevelés** tárgy a kurrikulumnak, így kérem, e tárgy felvételéről se feledkezzen meg a tanév során!

**Gyakorlatok rendje:**

A **gyakorlatok** **heti óraszáma 40 óra,** melyen belül a hallgató **kéthetente egy, legfeljebb 12 órás ügyeleti** gyakorlati időszakra (ügyelet idejében történő gyakorlati részvételre) is beosztható, amelynek időpontja hétvégére (vagy a hallgató választása esetén éjszakára) esik.

**Belgyógyászat, elmegyógyászat, gyermekgyógyászat, ideggyógyászat, sebészet, szülészet-nőgyógyászat és traumatológia gyakorlat** a *2. sz. mellékletben* felsorolt intézményekben teljesíthető.

Amennyiben a **szülészet-nőgyógyászat,** valamint a **gyermekgyógyászat gyakorlatot** klinikán kívánja teljesíteni, csak arra a klinikára jelentkezhet ahol a tárgyat korábban már hallgatta.

Belgyógyászat gyakorlat keretében egy hét **infektológia** és egy hét **családorvostan gyakorlatot**, sebészet gyakorlat keretében egy hét **érsebészet** (kötelezően az Érsebészeti és Endovaszkuláris Tanszéken kell letölteni) és egy hét **traumatológia gyakorlatot** kell teljesíteni a turnusbeosztásban megjelölt időpontokban.

A **családorvostani gyakorlatnál** - a megadott időpontokon belül - a beosztást a Családorvosi Tanszék végzi. Az **Ideggyógyászat** gyakorlatot megelőzően a **Neurológiai Klinikán kell** minden hallgatónak **jelentkezni**, egy ún. „közös eligazítás”-ra.

A belgyógyászat, ill. sebészet szigorlatra csak az adott tárgyon belül teljesítendő rész gyakorlatok (családorvosi, infektológia, érsebészet, traumatológia) teljesítését követően kerülhet sor.

Minden turnus a 6 hetes **Választható klinikai gyakorlattal fejeződik be.** A gyakorlat kizárólag a Semmelweis Egyetem klinikáján, valamint a betegellátásban résztvevő intézetében, és tanszéki csoportján tölthető le. A tárgy oktatásában részt vevő egységek listája, valamint a vonatkozó tematika megtalálható a Kar honlapján <http://semmelweis.hu/aok/oktatas/letoltheto-dokumentumok-hallgatoknak/> linken, "Új kurrikulum 6 hetes választható klinikai gyakorlatok követelményrendszerei” címen.

**Transzfúziológiai alapok:**

Időtartama 1 hét elmélet + 1 hét gyakorlat a turnusbeosztás szerint. Ezen túlmenően, a gyakorlat részeként a hallgatónak 2 különböző beteg részére megvalósuló vörösvérsejt transzfúzió dokumentált megtekintése is kötelező a belgyógyászat, sebészet ill. gyermekgyógyászat gyakorlat ideje alatt, melyek teljesítésének igazolásához szükséges formanyomtatvány a <http://semmelweis.hu/aok/oktatas/vi-evfolyam-2017-2018/> oldalról tölthető le. A kitöltött, aláírt nyomtatványt a *Transzfúziológiai alapok* tárgy oktatását szervező Transzfúziológiai Tanszékhez kell eljuttatni.

A tantárgyfelelős által kiadott részletes leírást a *3. sz. melléklet* tartalmazza.

**Mentőgyakorlat:**

Tájékoztatom, hogy - a turnusbeosztásban megadott időpontokon belül - a beosztást az Országos Mentőszolgálat Közép-magyarországi Régiója (1055 Budapest, Markó u. 22.) végzi.

Az Országos Mentőszolgálat (OMSZ) tájékoztatása alapján értesítem, hogy az előírt 1 hetes mentőgyakorlatra csak a turnusbeosztásban szereplő időpontban tudják fogadni a hallgatókat.

Kérjük, hogy az OMSZ szűk Közép-magyarországi Régiós (Budapest és Pest megye) kapacitása miatt, a vidéki (más régiók) állandó lakóhellyel rendelkező hallgatók, a lakóhely szerint illetékes régió székhelyén jelentkezzenek, és a régión belül adott lehetőség szerint teljesítsék gyakorlatukat.

Az elosztó a kurzus megkezdésének első napján (hétfő) 8.30 órakor kezdődik. Cím: 1055 Budapest, Markó u. 22. I. emelet.

*Régió oktatásszervezők*:

**Közép-Magyarországi Régió**

Budapest, Pest megye Gallai Judit 20/965-5880 gallai.judit@mentok.hu

**Közép-Dunántúli Régió**

‎[Fejér](https://hu.wikipedia.org/wiki/Fej%C3%A9r_megye)‎, ‎[Komárom-Esztergom](https://hu.wikipedia.org/wiki/Kom%C3%A1rom-Esztergom_megye)‎ ‎[Veszpré](https://hu.wikipedia.org/wiki/Veszpr%C3%A9m_megye)m Pápai Imre 20/241-9713 papaimre@gmail.com papai.imre2@mentok.hu

**Nyugat-Dunántúli Régió**

‎[Győr-Moson-Sopron](https://hu.wikipedia.org/wiki/Gy%C5%91r-Moson-Sopron_megye), [Vas](https://hu.wikipedia.org/wiki/Vas_megye), ‎[Zala](https://hu.wikipedia.org/wiki/Zala_megye) Márovics Pál 20/264-2907 marovics.pal@mentok.hu

**Dél-Dunántúli Régió**

Baranya, Somogy, Tolna Varga Gyula 20/947-0244 varga.gyula@mentok.hu

**Észak-Magyarországi Régió**

Nógrád, Heves, Borsod Szalontai László 20/250-7417 szalontai.laszlo@mentok.hu

**Észak-Alföldi Régió**

Hajdú, Szolnok, Békés Juhászné Tar Brigitta 20/411-6456 tar.brigitta@mentok.hu

**Dél-Alföldi Régió**

Bács, Békés, Csongrád Batka Tibor 20/421-8579 batka.tibor@mentok.hu

**Gyakorlati helyek:**

Kérem, hogy - lehetőség szerint - a szigorlati tárgyak legalább fele a Semmelweis Egyetem oktatási, szervezeti egységeinél kerüljön letöltésre.

A gyakorlatok a *2. sz. mellékletben* felsorolt intézményeken kívül a vidéki egyetemek általános orvos szak graduális képzésén, a tárgy tekintetében akkreditált intézményekben is (Gyakorló Kórházakban) teljesíthetőek, amennyiben a kórház fogadja a hallgatót. Ezen gyakorlatok teljesítésére kizárólag a Tanulmányi Osztály előzetes jóváhagyásával kerülhet sor (*formanyomtatvány a honlapról letölthető:* <http://semmelweis.hu/aok/oktatas/vi-evfolyam-2017-2018/>*).* A bejelentést a gyakorlat megkezdése előtt legalább egy hónappal kell a Tanulmányi Osztályon az évfolyam ügyintézőjének leadni.

**A külföldön töltendő gyakorlathoz előzetesen dékánhelyettesi engedélyt kell kérni.** Az erre vonatkozó, az illetékes klinika által véleményezett kérelemhez *(formanyomtatvány a honlapról letölthető:* <http://semmelweis.hu/aok/oktatas/vi-evfolyam-2017-2018/>*)* csatolni kell a kórház fogadó- és akkreditációs nyilatkozatát is. A külföldön töltendő szakmai gyakorlatok rendjére vonatkozó tájékoztató az egyetem honlapján megtekinthető (<http://semmelweis.hu/aok/oktatas/vi-evfolyam-2017-2018/>).

**Nem a Semmelweis Egyetem klinikáin teljesített gyakorlatok igazolására a honlapról letöltendő formanyomtatvány szolgál (**<http://semmelweis.hu/aok/oktatas/vi-evfolyam-2017-2018/>)**. A vizsgáztatást végző klinika ezen igazolás alapján rögzíti a Neptun rendszerben a gyakorlat teljesítését.**

A gyakorlati helyekre történő jelentkezés módja:

**Klinikák esetében:**

- Neptun rendszeren keresztül.

**Gyakorló Kórház esetében:**

- először a gyakorlati helyen, érvényesített diákigazolvány és az e célra, kiállított jogviszony igazolás bemutatásával (Tanulmányi Osztályon, félfogadási időben vehető át),

- ezt követően pedig szintén a Neptunon történik (pl. KH kurzus).

**Vizsgák (gyakorlati jegy, szigorlat) rendje:**

VI. évfolyamon a tantárgyak vizsgával (kivétel a Testnevelés) zárulnak. **A vizsgákra jelentkezni - a kiírt vizsganapok figyelembe vételével - a NEPTUN-ban lehet. Klinikán teljesített gyakorlat esetén a vizsga csak az adott klinikán tehető le.**

Tájékoztatom, hogy minden klinika köteles vizsgára fogadni az alsóbb évfolyamon az adott klinikán hallgató szigorlót, ill. minimum annyi hallgatót, amennyi a hallgatói összlétszám annyiad része, ahány az adott tárgyból vizsgáztató intézmények száma (pl.: gyermekgyógyászat tárgyból vizsgáztat 2 klinika, így mindegyik intézmény legalább a VI. éves hallgatói összlétszám felét köteles vizsgára fogadni).

**Nem bocsátható vizsgára az a hallgató, aki dékánhelyettesi engedély nélkül külföldön, vagy Tanulmányi Osztály jóváhagyása nélkül belföldön töltötte gyakorlatát, illetve aki nem teljesítette a belgyógyászat, sebészet tárgyak rész gyakorlatait.**

**A vizsga eredményének javítása kizárólag az adott félévben és csak ott történhet, ahol a korábbi vizsgát teljesítette.**

**Munkaköri alkalmasság:**

Tájékoztatom, hogy a 33/1998. (VI.24.) NM rendelet alapján a szakmai gyakorlat megkezdése előtt előzetes munkaköri alkalmassági vizsgálaton kell részt vennie, e nélkül a gyakorlat nem kezdhető meg.

**Szakdolgozat:**

A Semmelweis Egyetem Szervezeti és Működési Szabályzat – III. KÖNYV Hallgatói Követelményrendszer – III.2. RÉSZ Tanulmányi és Vizsgaszabályzat 45.§ értelmében a hallgatónak a szakdolgozat témáját a tanulmányok befejezése előtt legalább egy évvel korábban kell kiválasztani és az adott oktatási-kutatási szervezeti egység vezetőjénél bejelentenie. Az egység vezetője engedélyezés esetén gondoskodik annak nyilvántartásáról és a konzulens biztosításáról.

A díjjal vagy dicsérettel jutalmazott rektori pályamunka, ill. lektorált tudományos folyóiratban első szerzős műként közzé tett dolgozat szakdolgozatként történő elfogadásának kérelmét legkésőbb 2020. június 30.-ig kell benyújtani a Dékáni Hivatal Tanulmányi Osztályán, az illetékes oktatási szervezeti egység véleményezése, jóváhagyása után.

**A szakdolgozat leadási határideje: 2021. január 15.**

*(Fenti határidő mindazon hallgatókra vonatkozik, akik a 2021. évben tesznek záróvizsgát, függetlenül a vizsga időpontjától)*

Szakdolgozattal kapcsolatos további információ fenti szabályzatban, illetve a kar honlapján érhető el (<http://semmelweis.hu/aok/oktatas/szakdolgozat/>).

**Szigorlóév lezárását követő záróvizsgára bocsátás feltétele:**

* a tanterv által előírt tanulmányi és vizsgakötelezettségek teljesítése és

 a képzési és kimeneti követelményben előírt 360 kreditpont megszerzése

* a szakdolgozat elkészítése, benyújtása és megvédése.

**Oklevél kiadásának feltétele:**

Egy középfokú (B2) komplex típusú nyelvvizsga vagy ezzel egyenértékű érettségi bizonyítvány, vagy oklevél (angol, német, francia, spanyol, orosz vagy nemzeti és etnikai kisebbségi nyelvből). Neptunban eddig nem rögzített nyelvvizsga esetén az eredeti nyelvvizsga bizonyítvány, vagy hitelesített másolat bemutatása szükséges.

Budapest, 2020. május 26.

**Dr. Kellermayer Miklós**